הוועדה המשותפת לוועדת החוץ והביטחון ולוועדת החוקה, חוק ומשפט לעניין פטור מטעמי הכרה דתית, כנסת 18, פרוטוקול מספר 3, 2012-02-26 14:45

זאב אלקין: אחר צהרים טובים.

זאב אלקין: אני פותח את הישיבה הקצרה שלמעשה נאלצנו לקיים אותה מנסיבות טכניות.

זאב אלקין: במהלך הכנת הנוסח, אחרי שכבר אישרנו, התברר שנושא אחד שהנחנו אותו כל הזמן, למעשה מנוסח בצורה שניתן להבין אותה באופן שונה מכפי שהנחנו כאן בדיון בוועדה.

זאב אלקין: אחרי התייעצות עם היועצת המשפטית – אמנם הסמכנו את הייעוץ המשפטי של משרד הביטחון יחד עם הייעוץ המשפטי של הוועדה להגיע לנוסח הסופי – החלטנו שזה חורג כבר מעבר להסמכה הזאת ולכן מבחינה טכנית נאלצנו לכנס את הוועדה ולהצביע כאן שוב על הנוסח.

זאב אלקין: עודכנתי על ידי מירי שהתיקון הזה מקובל על משרד הביטחון.

זאב אלקין: זה גם הגיוני והיה ברור שלזאת הכוונה, אבל תוך כדי הקראת הנוסח לא שמו לזה לב ולא העירו ולכן חייבים לעשות זאת.

זאב אלקין: מדובר כאן על סעיף – לא אחזור על כל החוק אלא אתייחס רק לסעיף הזה – שבניסוח כרגע ייקרא סעיף 40ד(ב).

זאב אלקין: אני צריך לעשות רביזיה?

עידו בן יצחק: לא צריך רביזיה מאחר שזאת בקשה להבהרת נוסח.

זאב אלקין: בסדר.

זאב אלקין: לא נעשה רביזיה אלא אני אקריא את הנוסח אותו אנחנו מבקשים לכתוב בגוף הטקסט.

זאב אלקין: (ב) הוועדה תחליט בבקשה, בתוך שלושים ימים מיום שהומצאה למיועדת לשירות ביטחון הודעת הפוקד כאמור בסעיף קטן (א), לאחר שנתנה לצדדים הזדמנות לטעון את טענותיהם בפניה.

זאב אלקין: הוועדה רשאית, מטעמים מיוחדים שיירשמו, להאריך את התקופה למתן החלטתה, לתקופה אחת נוספת בלבד שלא תעלה על שלושים ימים.

זאב אלקין: בנוסח הקודם היה כתוב מיום הגשת הבקשה לביטול הפטור וכמובן לא לכך הייתה הכוונה.

זאב אלקין: כאן הארכנו דווקא לגבי מנגנון שצריך לוודא שהמיועדת קיבלה את הפנייה וברור שאפשר להתחיל את הספירה כמו בהרבה מקרים אחרים בחיים, מרגע שזה נמסר.

דוד רותם: אתה יכול להסביר מה זה מטעמים מיוחדים שיירשמו?

דוד רותם: זה אחד הדברים הנוראיים ביותר שדיש בחוק הישראלי.

זאב אלקין: הכוונה שהיא תצטרך לנמק למה היא נתנה.

דוד רותם: מה זה טעמים מיוחדים שיירשמו?

דוד רותם: זה קיים במערכת המשפט לגבי כל מיני דברים, מטעמים מיוחדים שיירשמו.

דוד רותם: אחר כך השופט כותב מה הם הטעמים המיוחדים שיירשמו ומה הם הטעמים המיוחדים?

דוד רותם: זה היה יום ראשון שהיה א' בחשוון ולכן זה כך.

זאב אלקין: אתה יודע מה ההבדל בינינו.

זאב אלקין: ראשית, זה נכון.

זאב אלקין: שנית, מי שלקח על עצמו משימה לתקן את כל מערכת המשפט, זה אתה.

זאב אלקין: קטונתי מלנסות לעשות את זה.

זאב אלקין: אתה קיבלת את הכלים מטעם הכנסת לעשות את זה וקיבלת אותם מכל הכיוונים, גם בוועדת החוקה, גם בוועדה למינוי שופטים.

זאב אלקין: תפקידי היה שתקבל את הכלים ומכאן ולהבא התיקון הוא עליך ולא עלי.

זאב אלקין: אני עוסק כאן רק בעניין הקטן הזה שבנוסח ולכן אני לא רוצה לפתוח את כל הנוסח לדיון מאחר שכפי שאמרתי, הכינוס הזה בעיניי הוא טכני בלבד ובא רק לאשר את התיקון הקטן הזה כדי שנצא ידי חובה.

זאב אלקין: שאלו אותי גם חברי כנסת, חברים אחרים בוועדה, מה הולך לקרות והתחייבתי להם שאני עוסק אך ורק בסוגיה הזאת.

זאב אלקין: גם פרסמנו את זה כך והפנינו את תשומת לבם.

זאב אלקין: לכן אני לא רוצה לפתוח נושאים אחרים, כי אז אני גם חוטא לחברים שבחרו לא להיות כאן כי ידעו שרק הנושא הזה עולה על סדר היום ואין להם שום בעיה עם התיקון הזה.

זאב אלקין: ברשותכם, לאחר ההסבר הזה, אני מביא להצבעה מחודשת את נוסח סעיף 40ג(ב) כפי שקראתי אותו.

זאב אלקין: בעד אישור סעיף 40ד(ב) – פה אחד הסעיף אושר

זאב אלקין: תודה.

זאב אלקין: הסעיף אושר.

זאב אלקין: את כל יתר הדברים אישרנו קודם לכן.

זאב אלקין: הישיבה נעולה.